Bybelskool » Esra 6 – Darius gee opdrag dat die tempel voltooi word met die ondersteuning van die staat
Darius se soektog in die argiewe in Babel het die nodige dokumente opgelewer wat sy voorganger Kores se bevel in verband met die bou van die tempel in Jerusalem uitgespel het. Die bedoeling met, die planne vir en die koste van die bouprojek is in geen onseker taal daarin uitgespel nie.
Darius het daarom vir die goewerneur van die Wes-Eufraat en sy bondgenote streng opdrag gegee in ’n brief van sy eie, dat hulle nie mag inmeng nie, maar alles in hulle vermoë moet doen om te help en die werk aan die tempel te ondersteun. Trouens die koste moet uit die belastings wat aan die Wes-Eufraat betaal word, kom. Bykomend moet selfs genoeg voorsiening gemaak word vir die bring van die daaglikse offers sodat die doel met die terugkeer van die volk bereik kan word, gemeenskap met die God van die hemel.
Esra skryf daarom met blydskap dat die goewerneur gehoor gegee het aan die koninklike opdrag, maar vermeld weereens dat hulle vordering ook aan die optrede van die twee profete, Haggai en Sagaria, te danke was en daarom kon hulle die tempel klaarmaak soos die konings hulle beveel het. Die vermelding van Artasasta in dié verband is duidelik ‘n fout, moontlik weens die briefwisseling met hom wat in hoofstuk 4 “tussen hakies” genoem is en die feit dat dié koning in die volgende hoofstuk genoem gaan word. Dit kan ook wees dat die skrywer eintlik die voltooiing van die stadsmure in Artasasta se tyd in gedagte het.
Die tempel is voltooi in 516 v.C., ses jaar na Darius koning geword het en 23 jaar ná die opdrag deur koning Kores daartoe gegee is. Dit is feestelik gevier waarna ook die Paasfees en die fees van die ongesuurde brood gehou is in die volgende maand, die eerste maand van 515 v.C. (April maand volgens ons kalender). Die verwysing na Assirië is waarskynlik ook ’n fout en moet as ’n verwysing na Persië verstaan word.